Petro wa Yohane Olivi (Serignan, 1248 – Narbona, 14 Machi 1298) alikuwa Mfransisko mwaminifu na mwanateolojia bora katika eneo la Kusini mwa Ufaransa wa leo. Petro ndiye mwakilishi bora wa msimamo mkali juu ya ufukara wa Kifransisko, ulioshikwa na watawa wenye nia ya kushika kanuni ya Ndugu Wadogo kadiri ya Roho Mtakatifu, bila kujali ufafanuzi wake. Wakati wa Mtaguso II wa Lyon, baadhi ya ndugu hao walijiandaa kukataa maagizo waliyoambiwa watapewa kinyume cha haki. Upinzani wao ukalipuka hasa baada ya Papa Nikola III (1277-1280) kutoa hati nyingine juu ya kanuni (1279) ili kuwaondolea Ndugu Wadogo wasiwasi wowote kuhusu namna ya kuitekeleza, pamoja na kuwatetea dhidi ya maadui wa nje. Hati hiyo inafuata kabisa msimamo wa Bonaventura wa Bagnoregio kuhusu matumizi ya kifukara kweli: Ndugu Wadogo hawana haki ya kutumia vitu, ila wanaruhusiwa kuvitumia kadiri ya ufukara na uduni. Ingawa hati hiyo ilitungwa kwa busara sana, baada ya kamati kabambe kuiandaa kwa miezi miwili, akiwemo Petro mwenyewe, utekelezaji wake ukaja kusababisha mabishano makubwa kwa miaka mingi, hasa Ufaransa Kusini na Italia ya Kati.